b"\n_START_ARTICLE_\nSigourney Weaver\n_START_SECTION_\nBiografi\n_START_PARAGRAPH_\nSigourney Weaver ble f\xc3\xb8dt Susan Alexandra Weaver i Manhattan, New York City. Hun er datter av skuespilleren Elizabeth Inglis (d\xc3\xb8pt Desiree Mary Lucy Hawkins; 1913\xe2\x80\x932007) og Sylvester \xc2\xabPat\xc2\xbb Weaver (1908\xe2\x80\x932002), toppsjef i fjernsynsnettverket NBC. Ogs\xc3\xa5 onkelen hennes, Doodles Weaver (1911\xe2\x80\x931983), jobbet i film- og TV-bransjen. Moren var engelsk, fra Colchester i Essex, og faren, som var amerikansk, hadde forfedre av engelsk, skotsk og ulsterskotsk opphav, samt r\xc3\xb8tter i New England. Weaver  har ogs\xc3\xa5 en storebror; Trajan Weaver. Hun begynte \xc3\xa5 bruke navnet \xc2\xabSigourney Weaver\xc2\xbb i 1963. Navnet hentet hun fra Sigourney Howard i F. Scott Fitzgeralds roman Den store Gatsby fra 1925. Hun har sagt at hun byttet navn fordi hun ikke likte \xc3\xa5 bli kalt \xc2\xabSusie\xc2\xbb, og fordi \xc2\xabSigourney\xc2\xbb virket som et artistnavn._NEWLINE_Hun hadde en god barndom, men sier at hun slet med d\xc3\xa5rlig selvtillit og kroppsbilde. Hun var generelt h\xc3\xb8yere enn jenter p\xc3\xa5 samme alder, og da hun var \xc3\xa5tte \xc3\xa5r sa moren at hun s\xc3\xa5 helt \xc2\xabvanlig\xc2\xbb ut. \xc2\xabJeg tenkte; hvis moren min ikke syntes jeg var pen, ville ingen synes det,\xc2\xbb har Weaver senere sagt. Andre forbilder var blant andre skuespilleren Jessica Tandy; Weaver beundret p\xc3\xa5gangsmotet hennes, og hvordan hun takket ja til \xc2\xabhver eneste rolle s\xc3\xa5 lenge det var anstendig\xc2\xbb._NEWLINE_Weaver gikk p\xc3\xa5 privatskole i Connecticut, og senere p\xc3\xa5 Stanford University i California; her bestemte hun seg for \xc3\xa5 bli skuespiller. Hun gikk ut fra Stanford i 1971 med en bachelorgrad i litteratur og flyttet deretter tilbake til Connecticut for \xc3\xa5 studere drama ved Yale University. Hun ble uteksaminert derfra i 1974. Weaver spilte senere i teaterstykker skrevet av vennen og klassekameraten Christopher Durang, deriblant off-Broadway-produksjonen av Durangs komedie Beyond Therapy. 1. oktober 1984 giftet hun seg med teaterregiss\xc3\xb8ren Jim Simpson, og sammen har de datteren Charlotte (f\xc3\xb8dt 13. april 1990)._NEWLINE_Etter innspillingen av I gorillaens rike i 1986, ble Weaver st\xc3\xb8ttespiller for The Dian Fossey Gorilla Fund, og i dag er hun styreleder i organisasjonen. For arbeidet ble hun hedret av Explorers Club. Weaver regnes som milj\xc3\xb8aktivist, og fikk internasjonal oppmerksomhet i oktober 2006 da hun deltok p\xc3\xa5 en markering utenfor FNs hovedkvarter i New York City. Her frontet hun kravet om \xc3\xb8yeblikkelig stopp i bunntr\xc3\xa5ling. 8. april 2008 var hun vert for gallafesten til Trickle Up, en veldedighetsorganisasjon rettet mot ekstrem fattigdom; s\xc3\xa6rlig blant kvinner. I 2011 ble hun tildelt Rachel Carson Award for sin kamp for natur- og milj\xc3\xb8vern. I 2015 skrev hun en artikkel for nettavisen Newsweek hvor hun kommenterte klimakonferansen i Paris og oppfordret hver nasjon til \xc3\xa5 forplikte seg i en \xc2\xabstandhaftig fremgang\xc2\xbb. Hun har ogs\xc3\xa5 vunnet en hederspris fra organisasjonen Human Rights Campaign for arbeidet sitt for lesbiske, homofile, bifile og transpersoner (LHBT).\n_START_SECTION_\n1977\xe2\x80\x931984: Alien \xe2\x80\x93 den 8. passasjeren og Ghostbusters\n_START_PARAGRAPH_\nWeaver hadde spillefilmdebuten sin i en liten birolle i Woody Allens Annie og jeg i 1977. To \xc3\xa5r senere fikk hun sin f\xc3\xb8rste hovedrolle da hun spilte i Ridley Scotts sciene fiction-gr\xc3\xb8sser Alien \xe2\x80\x93 den 8. passasjeren. Weaver var ikke s\xc3\xa5 begeistret for manuset, men meldte seg p\xc3\xa5 da hun s\xc3\xa5 H.R. Gigers tegninger av planetene og romvesenet. Hun hadde rollen som Ripley, tredjestyrmannen ombord p\xc3\xa5 romskipet \xc2\xabNostromo\xc2\xbb, som blir infiltrert av et romvesen etter at mannskapet sjekker ut et mystisk signal p\xc3\xa5 en ubebodd planet. Rollen ble opprinnelig gitt til Weavers kollega, Veronica Cartwright (som senere spilte Lambert i filmen), men produsentene endret rollelisten rett f\xc3\xb8r innspillingen begynte. Birger Vestmo skrev i en anmeldelse i 2002 at \xc2\xabSigourney Weaver er den som etter hvert fremst\xc3\xa5r som overleveren med bein i nesa. Hun er filmens store heltinne og ga en sterk oppvisning i ekte girl power mens Spice Girls brukte bleier.\xc2\xbb Weaver ble verdenskjent for rollen, og ble nominert til en Saturn Award for beste kvinnelige hovedrolle og en BAFTA-pris for beste nykommer. I 2010 ble rollefiguren stemt fram som den nest beste kvinnelige filmkarakteren gjennom tidene (etter The Bride fra Kill Bill og Kill Bill Vol. 2) av Filmweb, som mente at Ripley ble \xc2\xabmesterlig portrettert av Sigourney Weaver\xc2\xbb. I den oppdaterte listen fra 2015 l\xc3\xa5 hun p\xc3\xa5 en tredjeplass._NEWLINE_I 1980 skrev og spilte hun i teaterstykket Das Lusitania Songspiel sammen med Christopher Durang, og i \xc3\xa5ret som fulgte ble Weaver nominert til en Drama Desk Award for denne rolletolkningen. Hun presenterte prisen for beste kostymedesign med Nastassja Kinski under den 53. Oscar-utdelingen i 1981. Det samme \xc3\xa5ret hadde Weaver ogs\xc3\xa5 rollen som Tony Sokolow i thrilleren Vitnet som snakket for mye, en j\xc3\xb8disk fjernsynsreporter som sl\xc3\xa5r seg sammen med en vaktmester for \xc3\xa5 l\xc3\xb8se et mord. I 1982 spilte hun mot Mel Gibson og Linda Hunt i dramafilmen Brennpunkt Djakarta. Filmen handler om en kj\xc3\xa6rlighetsaff\xc3\xa6re satt i Indonesia under statskuppet i 1965, og Weaver spilte Jill Bryant, en offiser p\xc3\xa5 den britiske ambassaden i Indonesia som forelsker seg i Gibsons rollefigur Guy Hamilton. Vincent Canby fra The New York Times skrev at hun ga figuren sin en \xc2\xabs\xc3\xa6regen stil\xc2\xbb, og at hun \xc2\xabfylte mange av hullene som manusforfatterne etterlot\xc2\xbb. Weaver hadde en av hovedrollene i komedien Raketter til frokost fra 1983, og spilte en kvinne som blir innblandet i en v\xc3\xa5penhandel av en venn. I april 1983 presenterte hun en ny Oscar-pris med Robert Mitchum under den 55. utdelingen._NEWLINE_Sigourney Weaver hadde rollen som Dana Barrett i skrekkomedien Ghostbusters \xe2\x80\x93 Sp\xc3\xb8kelsesligaen fra 1984. Hun spiller en enslig musiker som bor i en bygning som er inngangsport for en sumerisk gud. Senere i filmen blir hun besatt av demonen Zuul, og sammen med einst\xc3\xb8ingen Louis Tully \xc3\xa5pner de en d\xc3\xb8r for den 8000 \xc3\xa5r gamle guden \xc2\xabGozer the Gozerian\xc2\xbb, og en verden som byr p\xc3\xa5 diverse onde og grufulle fenomener. Filmens regiss\xc3\xb8r, Ivan Reitman, kalte Weaver \xc2\xabfilmens Margaret Dumont\xc2\xbb, og henviste til Dumonts samarbeid med br\xc3\xb8drene Marx.  Videoklipp fra Alien \xe2\x80\x93 den 8. passasjeren ble vist i dokumentarfilmen Terror in the Aisles som ogs\xc3\xa5 ble utgitt i 1984. I 1984 hadde hun ellers en rolle i Broadway-skuespillet Hurlyburly. Teaterstykket handler om narkotikaavhengige Hollywood-skuespillere p\xc3\xa5 80-tallet som engasjerer seg i endel\xc3\xb8se diskusjoner med kvinnehat. Weaver spilte fotografen Darlene, og ble nominert til en Tony-pris for innsatsen.\n_START_SECTION_\n1985\xe2\x80\x931989: Aliens, Working Girl og I gorillaens rike\n_START_PARAGRAPH_\nI 1985 og 1986 hadde hun hovedroller i komedien Une Femme ou Deux og thrilleren Half Moon Street, f\xc3\xb8r hun gjentok rollen som Ellen Ripley i James Camerons actionfilm Aliens i 1986. I Aliens opplever rollefiguren \xc3\xa5 bli m\xc3\xb8tt med lite sympati for det hun hadde opplevd i Alien \xe2\x80\x93 den 8. passasjeren, og til sin skrekk oppdager hun at det er etablert en forskningsbase p\xc3\xa5 den lille planeten hvor de hadde funnet romvesenet 57 \xc3\xa5r tidligere. Hun blir med en gjeng marinesoldater som konsulent for \xc3\xa5 unders\xc3\xb8ke omr\xc3\xa5det etter at de mister kontakt med basen. Weaver var forn\xc3\xb8yd over hvordan Cameron hadde utviklet rollefiguren hennes; hun mente at han hadde gjort Ripley fargerik, og at han hadde gitt henne dybde og rekkevidde. Hun ble nominert til b\xc3\xa5de Golden Globe og Oscar for beste kvinnelige hovedrolle for prestasjonen i filmen. Weaver vant i tillegg sin f\xc3\xb8rste Saturn Award for beste kvinnelige hovedrolle. Hun spilte inn en parodi p\xc3\xa5 filmen da hun var gjestende vert i det amerikanske humorprogrammet Saturday Night Live 11. oktober 1986._NEWLINE_Hun fikk mye anerkjennelse for innsatsen i Aliens. Filmkritikeren Roger Ebert skrev at \xc2\xabWeaver, som er i fokus mesteparten av tiden, har en veldig sterk, sympatisk opptreden: Hun er limet som holder alt sammen.\xc2\xbb Pauline Kael fra The New Yorker var ogs\xc3\xa5 forn\xc3\xb8yd: \xc2\xabMed sine flotte kinnben, sin fantastiske kroppsbygning, og sin letthet i bevegelsene, ser det ut som om Weaver overtar med naturlig autoritet og med styrken sin som skuespiller. [\xe2\x80\xa6] Weaver gir filmen en tilstedev\xc3\xa6relse; uten henne er det en B-film som mangler underhandlinger og banale rollefigurer som kan gj\xc3\xb8re B-filmer morsomme.\xc2\xbb I 2003 ble Ellen Ripley, slik hun ble spilt av Weaver i Aliens, stemt fram som den \xc3\xa5ttende beste helten i filmhistorien av Det amerikanske filminstituttet. Det er den nest h\xc3\xb8yeste kvinnerollen p\xc3\xa5 lista (etter Clarice Starling fra Nattsvermeren)._NEWLINE_I 1988 spilte hun i to filmer. Den f\xc3\xb8rste var I gorillaens rike, basert p\xc3\xa5 livet til zoologen Dian Fossey (Weaver) og virksomheten hennes i Virunga-fjellene i Rwanda, der hun studerte de sjeldne fjellgorillaene. Weaver tilbragte mye tid i Hawaii, og s\xc3\xa5 p\xc3\xa5 mange videoopptak av Dian Fossey i forkant av innspillingen. Hun studerte stemmen hennes, og tok opp noen av vanene hennes, deriblant kjeder\xc3\xb8yking. Roger Ebert mente at Weaver passet perfekt for rollen, men han f\xc3\xb8lte at rollefiguren hennes \xc2\xabskapte avstand\xc2\xbb til publikum, og at motivene hennes var \xc2\xabuklare\xc2\xbb. Pauline Kael fra The New Yorker var positiv: \xc2\xabWeavers fysiske styrke er alene en inspirasjon i denne filmen, og det er en ny frihet i skuespillet hennes. Hun er s\xc3\xa5 levende at du umiddelbart f\xc3\xb8ler Dian Fosseys vilje og drivkraft.\xc2\xbb For denne rollen ble Weaver nominert til Oscar for beste kvinnelige hovedrolle, og vant den tilsvarende Golden Globe-prisen i dramakategorien sammen med Jodie Foster og Shirley MacLaine._NEWLINE_Den andre filmen i 1988 var Mike Nichols' dramakomedie Working Girl. Hovedpersonen Tess McGill er en ambisi\xc3\xb8s sekret\xc3\xa6r som vil opp og frem. Weaver spilte sjefen hennes, Katharine Parker, en stilfull, men ondsinnet person som stjeler McGills store forretningsid\xc3\xa9. Rita Kempley fra Washington Post beskrev Weavers rollefigur som \xc2\xabden ultimate heksa\xc2\xbb og som en \xc2\xabuf\xc3\xb8lsom kj\xc3\xb8nnsfascist\xc2\xbb. Om prestasjonen hennes i filmen skrev CINERAMA i 2002 at hun spilte \xc2\xabmoderat\xc2\xbb, men at hun hadde \xc2\xaben lei tendens til \xc3\xa5 overspille fra tid til annen\xc2\xbb. Weaver vant en Golden Globe for rolleprestasjonen under utdelingen i 1989, og ble ogs\xc3\xa5 nominert til Oscar for beste kvinnelige birolle samme \xc3\xa5r, men m\xc3\xa5tte her se seg sl\xc3\xa5tt av Geena Davis. Rollefigurene hennes i disse to filmene ble i 2003 nominert til Det amerikanske filminstituttets liste over de 100 beste heltene og skurkene i filmhistorien, men ingen av dem n\xc3\xa5dde den endelige listen._NEWLINE_Hun gjentok rollen som musikeren Dana Barrett i Ghostbusters II i 1989. Barrett er en alenemor som s\xc3\xb8ker hjelp av sp\xc3\xb8kelsesligaen n\xc3\xa5r overnaturlige vesener er ute etter den \xc3\xa5tte m\xc3\xa5neder gamle s\xc3\xb8nnen, Oscar. Washington Post mener at Weavers rollefigur framst\xc3\xa5r som gruppens \xc2\xabstores\xc3\xb8ster\xc2\xbb, og at hun er den perfekte partneren til Bill Murrays figur. Weaver har flere ganger blitt spurt om muligheten for en Ghostbusters III, og har sagt seg villig til \xc3\xa5 delta.\n_START_SECTION_\n1990\xe2\x80\x931995: Alien 3 og D\xc3\xb8den og piken\n_START_PARAGRAPH_\nWeaver fikk datteren Charlotte i 1990, og spilte ikke i s\xc3\xa5 mange filmer de neste \xc3\xa5rene. I 1992 hadde hun fortellerstemmen i kortfilmen The Snow Queen, og rollen som dronning Isabella I i dramafilmen 1492 - Erobringen av Paradis. Sistnevnte var det andre samarbeidet hennes med regiss\xc3\xb8ren Ridley Scott (etter Alien \xe2\x80\x93 den 8. passasjeren), og skildringen fikk blandet kritikk. Variety mente hun hadde f\xc3\xa5tt lite \xc3\xa5 spille p\xc3\xa5. I 1992 gjentok hun ogs\xc3\xa5 rollen som Ellen Ripley i David Finchers Alien 3. Denne gangen kr\xc3\xa6sjlander Ripleys romskip p\xc3\xa5 en fengselsplanet, og med seg har hun en ubuden gjest. Weaver var selv samprodusent i filmproduksjonen, og hadde sterke meninger om at rollefiguren hennes m\xc3\xa5tte d\xc3\xb8 i slutten av filmen. Peter Travers fra Rolling Stone roste rolletolkningen hennes, og skrev at han aldri hadde sett henne s\xc3\xa5 \xc2\xabressurssterk\xc2\xbb f\xc3\xb8r. Magasinet Empire p\xc3\xa5 sin side, mente at Weaver ikke fikk noe nytt \xc3\xa5 jobbe med._NEWLINE_Hun ga stemmene til fortellerne i kortfilmene Rabbit Ears: Peachboy og The Wild Swans, som ble utgitt i 1993 og 1994. I 1993 spilte hun ogs\xc3\xa5 mot Kevin Kline og Frank Langella i dramakomedien Dave. Filmen handler om amerikaneren Dave Kovic som blir bedt om \xc3\xa5 ta over for USAs president Bill Mitchell etter at han f\xc3\xa5r hjerteslag. Sigourney Weaver spilte landets f\xc3\xb8rstedame Ellen Mitchell, en figur som if\xc3\xb8lge kritikeren Roger Ebert inneholdt elementer fra b\xc3\xa5de Barbara Bush og Hillary Clinton. Han kalte Weavers rolle \xc2\xaben smart og stolt kvinne med et godt hjerte\xc2\xbb, og mente hun var \xc2\xabflink til \xc3\xa5 spille en rollefigur med h\xc3\xb8y intelligens\xc2\xbb. Weaver hadde i 1994 ogs\xc3\xa5 hovedrollen i Roman Pola\xc5\x84skis thriller D\xc3\xb8den og piken. Hun spilte rollefiguren Paulina Escobar, en politisk aktivist som er overbevist om at naboen hennes er en mann som har v\xc3\xa6rt medlem av et fascistregime som torturerte og voldtok henne. Weaver fikk god kritikk for rollen, blant annet av Rolling Stone som mente at skildringen hennes var \xc2\xabbrutal og uforglemmelig\xc2\xbb. Hun har kalt filmen \xc2\xabet vendepunkt\xc2\xbb i karri\xc3\xa8ren, og sa at Pola\xc5\x84ski var den f\xc3\xb8rste regiss\xc3\xb8ren til \xc3\xa5 gi henne en slik \xc2\xabdramatisk rolle\xc2\xbb._NEWLINE_I 1995 spilte hun i to filmer: den psykologiske thrilleren Copycat og den romantiske komedien Jeffrey. Weaver spilte rollen som den agorafobiske psykologen Helen Hudson i Copycat, en dame som spesialiserer seg innenfor seriemordere. Hudson blir truet av en seriemorder p\xc3\xa5 internettet, og sl\xc3\xa5r seg sammen med en kvinnelig detektiv for \xc3\xa5 identifisere og fange drapsmannen. Weavers rolleskildring fikk god kritikk i The New York Times, som mente at hun spilte rollen med \xc2\xabeleganse og ivrig intelligens\xc2\xbb, og at rollefiguren hennes \xc2\xabgj\xc3\xb8r et mektig inntrykk som en \xc3\xa5penbart t\xc3\xb8ff figur\xc2\xbb. I komedien Jeffrey hadde Weaver en mindre rolle som Debra Moorehouse, en av tittelrollens st\xc3\xb8ttespillere da han g\xc3\xa5r gjennom en vanskelig periode av livet sitt; han er homofil og forelsket i en mann som er smittet med HIV-viruset.\n_START_SECTION_\n2000\xe2\x80\x932005: Heartbreakers og Holes\n_START_PARAGRAPH_\nI 2000 hadde Weaver en liten birolle i komedien Company Man f\xc3\xb8r hun spilte i de romantiske filmene Heartbreakers og Big Bad Love i 2001. F\xc3\xb8rstnevnte handler om en videreg\xc3\xa5ende-l\xc3\xa6rer p\xc3\xa5 60-tallet som ved en tilfeldighet blir en internasjonal spion, og innblandet i et komplott som har som m\xc3\xa5l \xc3\xa5 styrte Cubas president Fidel Castro. Weaver hadde rollen som Daisy Quimp, l\xc3\xa6rerens krevende kone. I Heartbreakers hadde hun hovedrollen som Max Conners, en svindler som sammen med datteren sin stjeler mange penger fra rike og naive menn. Skildringen ble stort sett m\xc3\xb8tt med god omtale; The New York Times mente hun hadde \xc2\xaben lite verdsatt gave for komedie\xc2\xbb, mens San Francisco Chronicle mente hun spilte \xc2\xabup\xc3\xa5klagelig\xc2\xbb sammenlignet med motspilleren Jennifer Love Hewitt. Weaver ble bel\xc3\xb8nnet med en Satellite Award-nominasjon for beste kvinnelige hovedrolle i en musikal eller komedie for rolletolkningen sin det p\xc3\xa5f\xc3\xb8lgende \xc3\xa5ret. I Big Bad Love hadde hun stemmen til Betti DeLoreo._NEWLINE_Weaver hadde rollen som Eve Grubman i den romantiske komedien Tadpole fra 2002. Eve er en kardiologist som nettopp har funnet kj\xc3\xa6rligheten med den skilte forfatteren Stanley Grubman. Filmen handler om Stanleys s\xc3\xb8nn Oscar, en 15 \xc3\xa5r gammel gutt som er hemmelig forelsket i Eve. Variety beskrev Weavers rollefigur som \xc2\xabden perfekte dr\xc3\xb8mmestemoren\xc2\xbb, mens Rolling Stone mente skuespilleren gjorde en god jobb med Eves h\xc3\xa5ndtering av stes\xc3\xb8nnens romantiske f\xc3\xb8lelser for henne. I 2002 hadde hun ogs\xc3\xa5 en rolle i filmatiseringen av teaterstykket The Guys, som var regissert av mannen hennes, Jim Simpson. Handlingen fokuserer p\xc3\xa5 ettervirkningene av terrorangrepet 11. september 2001, og Weaver hadde rollen som avisredakt\xc3\xb8ren Joan. Hun spilte ogs\xc3\xa5 den samme rollen i det tilsvarende teaterstykket fra 2001._NEWLINE_I 2003 hadde hun rollen som Warden Walker i dramafilmen Holes. Rollefiguren er den egoistiske bestyreren p\xc3\xa5 en forbedringsanstalt for slemme gutter, og hun beordrer pasientene sine til \xc3\xa5 grave et hull i en utt\xc3\xb8rket elv hver dag. Filmen fikk gode kritikker, og flere anmeldere har kalt Weavers rolle \xc2\xabkomisk\xc2\xbb. The New York Times kalte Warden \xc2\xabkald\xc2\xbb og \xc2\xabkatteaktig\xc2\xbb, og if\xc3\xb8lge The Seattle Times gir Weaver figuren sin en \xc2\xabRipley-aktig intensitet\xc2\xbb. I \xc3\xa5ret som fulgte spilte Weaver i dramafilmen Imaginary Heroes og den psykologiske thrilleren The Village. Til tross for at filmene fikk lunken kritikk, fikk Weaver mye god omtale for prestasjonene sine; spesielt for rollen i f\xc3\xb8rstnevnte film. B\xc3\xa5de Chicago Tribune og The Boston Globe roste Weavers opptreden i Imaginary Heroes, og mente det var en av de f\xc3\xa5 positive elementene ved filmen.\n_START_SECTION_\n2006\xe2\x80\x932008: Snow Cake og mindre biroller\n_START_PARAGRAPH_\nWeaver spilte mot Alan Rickman og Carrie-Anne Moss i dramafilmen Snow Cake fra 2006. Filmen handler om vennskapet mellom Weavers rollefigur Linda, en kvinne med autisme, og Rickmans figur Alex, som blir traumatisert etter \xc3\xa5 ha v\xc3\xa6rt i en bilulykke med Lindas datter. Galaxy Quest-kollegaen Rickman skal ha anbefalt Weaver til rollen som Linda. Hun brukte nesten et \xc3\xa5r p\xc3\xa5 \xc3\xa5 forberede seg til rollen, og ble trent av Ros Blackburn, en autistisk kvinne som ogs\xc3\xa5 er forfatter og taler om autisme og Aspergers syndrom. Weaver fikk blandet kritikk for skildringen; b\xc3\xa5de Filmpolitiet og Dagbladet mente hun ikke var \xc2\xabtroverdig\xc2\xbb nok som autist, mens Adressa og VG mente hun hadde en god skildring og en sterk innlevelse. I forbindelse med utgivelsen av filmen sa Weaver at hun likte \xc3\xa5 ta p\xc3\xa5 seg ukomfortable kvinneroller; \xc2\xabJeg har alltid v\xc3\xa6rt tiltrukket av kvinner som ikke er komfortable i verden, og som er ganske isolert p\xc3\xa5 grunn av en stor lidenskap for noe. [...] jeg elsker \xc3\xa5 sende ut et budskap om at kvinner kan komme i alle forskjellige former, st\xc3\xb8rrelser og f\xc3\xb8lelser, og at det er normalt. Det er normalt \xc3\xa5 v\xc3\xa6re unormal.\xc2\xbb_NEWLINE_I 2006 hadde hun ogs\xc3\xa5 en av hovedrollene i komedien The TV Set, samt en mindre birolle i dramafilmen Beryktet. Hun spilte mot David Duchovny og Ioan Gruffudd i f\xc3\xb8rstnevnte, og hadde rollen som Lenny, presidenten hos det oppdiktede fjernsynsnettverket PDN. Filmen handler om Duchovnys figur Mike, som fors\xc3\xb8ker \xc3\xa5 sl\xc3\xa5 gjennom med en komedieserie han selv har skrevet. Weaver fikk god kritikk for rollen, blant annet av San Francisco Chronicle som mente det var hennes \xc2\xabsaftigste\xc2\xbb rolle siden hun spilte Katharine Parker i Working Girl i 1988. Hun spilte stilikonet Babe Paley i den biografiske filmen Beryktet, som handler om forfatteren Truman Capote, og perioden hvor han skrev bestselgeren Med kaldt blod. Det samme \xc3\xa5ret medvirket hun ogs\xc3\xa5 i to dokumentarer; hun var fortelleren i den amerikanske versjonen av TV-serien Planeten v\xc3\xa5r, og dro tilbake til Rwanda og fjellgorillaene (etter I gorillaens rike) i forbindelse med BBC-filmen Gorillas Revisited with Sigourney Weaver._NEWLINE_Sigourney Weaver hadde en stemmerolle i barnefilmen Kaos i Eventyrland fra 2007. Hun spilte Frieda, Askepotts onde stemor og filmens antagonist. Til tross for at filmen fikk d\xc3\xa5rlig omtale av kritikere, kom det en oppf\xc3\xb8lger i 2009, uten Weaver p\xc3\xa5 rollelisten. I 2007 hadde hun ogs\xc3\xa5 hovedrollen som Julia Sanburg i dramathrilleren The Girl in the Park. Weaver spilte en tobarnsmor som blir traumatisert etter at datteren hennes blir sporl\xc3\xb8st forsvunnet. Handlingen foreg\xc3\xa5r 15 \xc3\xa5r senere, da Julia m\xc3\xb8ter p\xc3\xa5 en ung kvinne p\xc3\xa5 gaten, som er fortvilende lik datteren hennes. Weaver fikk blandet kritikk for rolletolkningen; hovedsakelig fordi flere mente hun overspilte. Daily Mail kalte prestasjonen \xc2\xaboverdrevet\xc2\xbb og \xc2\xabusympatisk\xc2\xbb, mens The Guardian mente hun spilte \xc2\xaboverbevisende\xc2\xbb._NEWLINE_I 2008 hadde hun cameoroller eller mindre biroller i fem ulike filmer. Hun spilte blant annet i actionthrilleren Vantage Point, som forteller historien om et attentat av USAs president fra \xc3\xa5tte ulike perspektiver; Weaver, i rollen som TV-produsenten Rex Brooks, st\xc3\xa5r for ett av perspektivene. Filmpolitiet kalte prestasjonen hennes \xc2\xaboverbevisende\xc2\xbb, mens The New York Times mente hun var for stor til \xc3\xa5 spille en s\xc3\xa5 liten rolle. I Be Kind Rewind hadde hun en liten rolle som rettsbetjenten Ms. Lawson, og i animasjonsfilmen Historien om Despereaux hadde hun stemmen til fortelleren. _NEWLINE_Det samme \xc3\xa5ret spilte hun ogs\xc3\xa5 i Andrew Stantons animasjonsfilm WALL\xc2\xb7E, som finner sted flere \xc3\xa5rhundrer inn i fremtiden. Filmen handler om roboten WALL\xc2\xb7E som bor alene p\xc3\xa5 den \xc3\xb8delagte og forlatte jordkloden. Han forelsker seg etter en stund i roboten EVE, og f\xc3\xb8lger henne ut i verdensrommet p\xc3\xa5 en reise som kan forandre menneskehetens skjebne. Weaver ga stemmen til datamaskinen i romskipet som menneskene lever i. I komedien Baby Mama spilte hun mot Tina Fey og Amy Poehler; hun hadde rollen som Chaffee Bicknell, lederen i et surrogatfirma. Entertainment Weekly kalte rolleskildringen hennes \xc2\xabfryktelig morsom\xc2\xbb, og Adressa mente hun gjorde \xc2\xaben herlig karikatur som surrogatmorformidler\xc2\xbb.\n_START_SECTION_\n2009\xe2\x80\x932011: Prayers for Bobby og Avatar\n_START_PARAGRAPH_\nI 2009 hadde hun hovedrollen i TV-filmen Prayers for Bobby, som var basert p\xc3\xa5 boken Prayers for Bobby: A Mother's Coming to Terms with the Suicide of Her Gay Son, som igjen var basert p\xc3\xa5 virkelige hendelser. Hun spilte Mary Griffith, en kristen kvinne som oppdrar barna sine i den evangelikalske tro. Hun benekter at s\xc3\xb8nnen sin er homofil, og ber han om \xc3\xa5 g\xc3\xa5 til en psykolog for \xc3\xa5 bli \xc2\xabkurert\xc2\xbb. Imidlertid blir han mer deprimert, og ender opp med \xc3\xa5 flytte til Portland hvor han blir forelsket i en gutt. Etterhvert beg\xc3\xa5r han selvmord, og Marys verden snus opp ned. Weaver tilbrakte en dag med den virkelige Mary Griffith i forkant av innspillingen; \xc2\xabKvinnen jeg m\xc3\xb8tte var s\xc3\xa5 sjener\xc3\xb8s; s\xc3\xa5 \xc3\xa6rlig om hvem hun var, hvilke beslutninger de hadde tatt og hvor nedverdigende de var ovenfor Bobby.\xc2\xbb _NEWLINE_Sigourney Weaver fikk god kritikk for rollen i Prayers for Bobby; blant annet av Variety og San Francisco Chronicle som mente det var \xc2\xaben rolle som var verdt talentene hennes\xc2\xbb og som fungerte som \xc2\xabdrahjelp\xc2\xbb for resten av TV-filmen. Ray Richmond fra The Hollywood Reporter roste Weavers rolletolkning; han mente Weaver ga figuren sin en \xc2\xabr\xc3\xa5 intensitet og lidenskap\xc2\xbb, og at manusforfatteren Katie Ford var heldig i \xc3\xa5 f\xc3\xa5 Weaver med p\xc3\xa5 laget. Hun ble nominert til en Primetime Emmy Award, en Golden Globe, en Satellite Award og en Screen Actors Guild Award for skildringen, men vant ingen av dem._NEWLINE_Hun hadde en st\xc3\xb8rre birolle i James Camerons science fiction-film Avatar fra 2009. Filmen foreg\xc3\xa5r i 2154 p\xc3\xa5 \xc2\xabPandora\xc2\xbb, en fiktiv m\xc3\xa5ne i stjernesystemet Alfa Centauri, der menneskene driver gruvedrift for \xc3\xa5 utvinne et verdifullt mineral. Kolonistenes ekspansjon truer tilv\xc3\xa6relsen til na'viene, de innf\xc3\xb8dte p\xc3\xa5 m\xc3\xa5nen, og resten av \xc3\xb8kosystemet p\xc3\xa5 Pandora. Weaver hadde rollen som Dr. Grace Augustine, en botaniker og lederen for Avatar-programmet som gj\xc3\xb8r det mulig for menneskene \xc3\xa5 samhandle med de innf\xc3\xb8dte. Avatar fikk gode kritikker, og ble i januar 2010 den mest innbringende filmen noensinne produsert. The Boston Globe sammenlignet rollefiguren med Weavers tidligere rollefigurer Ellen Ripley og Dian Fossey, mens New York Post kalte Grace \xc2\xabPandoras Margaret Mead\xc2\xbb. Weaver selv har beskrevet figuren som \xc2\xab\xc3\xa5penhjertig, ut\xc3\xa5lmodig og intens\xc2\xbb, og har sagt at hun er et eksempel p\xc3\xa5 \xc2\xaben kvinne som har viet livet sitt til na'viene\xc2\xbb. Hun ble nominert til en Scream Award for beste kvinnelige birolle, og vant i den tilsvarende Saturn Award-kategorien._NEWLINE_I 2010 hadde hun en hovedrolle i Tim Allens regidebut Crazy on the Outside. Allen spilte ogs\xc3\xa5 hovedpersonen i filmen, mens Weaver hadde rollen som den eksentriske stores\xc3\xb8steren. Entertainment Weekly ga filmen en negativ omtale, og mente Weaver ga sin \xc2\xabuformelige\xc2\xbb rollefigur en \xc2\xabdyster profesjonalitet\xc2\xbb. I januar 2010 var hun gjestende vert for Saturday Night Live for andre gang i karri\xc3\xa8ren. I episoden spilte hun blant annet Dr. Grace Augustine i en Avatar-parodi, og en prostituert kvinne som forklarer ulike sexposisjoner. Weaver spilte ogs\xc3\xa5 seg selv i en sketsj hvor hun blir besatt av hva anonyme internettbrukere mener om henne. 16. oktober 2010 ble hun tildelt Scream Awards' \xc3\xa6respris \xc2\xabHeroine Award\xc2\xbb av regiss\xc3\xb8r James Cameron for innsatsen i science fiction, gr\xc3\xb8ssere og fantasyfilmer. Under den 82. Oscar-utdelingen presenterte hun prisen for beste scenografi._NEWLINE_Det samme \xc3\xa5ret spilte hun ogs\xc3\xa5 rollen som Ramona Clark i komedien You Again. Hun spilte mot Kristen Bell og Jamie Lee Curtis. Filmen handler om Bells figur Marni, som oppdager at broren skal gifte seg med rivalen hennes fra videreg\xc3\xa5ende. Ramona Clark er rivalens tante, og samtidig ogs\xc3\xa5 rivalen til Marnis mor, Gail Byer (Curtis). Weavers prestasjon fikk blandet kritikk, men de fleste mente at dette skyldtes manuset. Filmkritiker Roger Ebert skrev at Weaver spilte rollen med \xc2\xabskjult energi\xc2\xbb, mens b\xc3\xa5de The Seattle Times og The New York Times mente at rollefiguren hennes var en av de f\xc3\xa5 positive elementene ved filmen. Sistnevnte sammenlignet rollefiguren med Weavers rolle Katharine Parker i Working Girl fra 1988._NEWLINE_Weaver hadde mindre biroller og gjesteopptredener i fire forskjellige filmer i 2011. Komedien Firmaturen handler om den mislykkede forsikringselgeren Tim Lippe, som i en alder av 34 fortsatt har samme jobb og samme dame \xe2\x80\x93 sin gamle barneskolel\xc3\xa6rer fra 7. klasse (Weaver). Filmen tar for seg hva som skjer da Tim f\xc3\xa5r sitt livs sjanse til \xc3\xa5 vise hva han er god for p\xc3\xa5 den \xc3\xa5rlige firmafesten. Selv om rollen var noks\xc3\xa5 liten, fikk Weaver mye ros for rolletolkningen. Hun hadde en liten rolle som \xc2\xabThe Big Guy\xc2\xbb i science fiction-komedien Paul. I et intervju med talkshow-verten Graham Norton beskrev hun filmen som \xc2\xabet kj\xc3\xa6rlighetsbrev til science fiction-fansen\xc2\xbb, og sa at hun tok rollen med en gang hun ble spurt. \xc2\xab\xc3\x85 finne en komedie som ogs\xc3\xa5 er en hyllest til science fiction er en dr\xc3\xb8m som g\xc3\xa5r i oppfyllelse\xc2\xbb._NEWLINE_I 2011 hadde hun ogs\xc3\xa5 roller i actionthrilleren Abduction og dramafilmen Rampart. I Abduction spilte hun mot Taylor Lautner og Lily Collins, og hadde rollen som Dr. Geraldine \xc2\xabGeri\xc2\xbb Bennett, psykologen til Lautners figur Nathan. Filmen handler om Nathan som f\xc3\xa5r verdenen snudd p\xc3\xa5 hodet da han innser at hele livet hans er en l\xc3\xb8gn. Filmen ble regnet som en av film\xc3\xa5rets verste, og if\xc3\xb8lge Rotten Tomatoes er den sammen med Kaos i Eventyrland den d\xc3\xa5rligst mottatte filmen Weaver har spilt i. Hun hadde rollen som den assisterende statsadvokaten Joan Confrey i Rampart, en film om politimannen Dave Brown som blir tatt p\xc3\xa5 fersken i \xc3\xa5 banke opp en mistenkt. Weaver fikk god kritikk for rolleskildringen, blant annet av The New York Times og Variety._NEWLINE_Til tross for at rollefiguren d\xc3\xb8de i den f\xc3\xb8rste filmen, ble det i 2011 offentliggjort at Weaver skulle spille i oppf\xc3\xb8lgeren til Avatar. If\xc3\xb8lge Weaver selv har regiss\xc3\xb8r James Cameron sagt at \xc2\xabingen d\xc3\xb8r egentlig i science fiction-filmer\xc2\xbb. I 2014 takket hun ogs\xc3\xa5 ja til \xc3\xa5 spille i alle tre oppf\xc3\xb8lgere, men Cameron har sagt at hun skal spille en helt ny figur. Cameron har sagt: \xc2\xabSigourney og jeg deler en lang kreativ historie som g\xc3\xa5r tilbake til 1985 da vi laget Aliens. Vi er gode venner og vi har alltid jobbet bra sammen, s\xc3\xa5 det f\xc3\xb8les helt riktig at hun returnerer for Avatar-oppf\xc3\xb8lgerne.\xc2\xbb I januar 2015 sa han at oppf\xc3\xb8lgeren blir ett \xc3\xa5r forsinket, men at manuset til de tre nye filmene skulle v\xc3\xa6re ferdig innen den m\xc3\xa5neden. Innspillingen av Avatar 2 begynte i september 2017.\n_START_SECTION_\n2012\xe2\x80\x932013: Political Animals og Broadway\n_START_PARAGRAPH_\nSigourney Weaver hadde hovedrollen som politikeren Elaine Barrish i miniserien Political Animals fra 2012; Barrish er USAs utenriksminister, og tidligere f\xc3\xb8rstedame og guvern\xc3\xb8r i Illinois. Weaver har sagt at figuren er inspirert av Hillary Clinton, og har kalt Elaine \xc2\xaben begavet politiker\xc2\xbb. Hun beskriver rollefiguren som \xc2\xabmatriarken\xc2\xbb i en \xc2\xabsv\xc3\xa6rt levende\xc2\xbb og \xc2\xabdysfunksjonell\xc2\xbb familie. Miniserien hadde premiere 15. juli p\xc3\xa5 den amerikanske TV-kanalen USA Network. Flere kritikere har sett likheter mellom Weavers rollefigur og Clinton; Washington Post skrev at figuren er \xc2\xabHilary med en sterk dose av Lt. Ellen Ripley; s\xc3\xa5rbar, men hard, og antagelig smartere enn de forsvarsl\xc3\xb8se mennene rundt henne\xc2\xbb. Weaver fikk god kritikk for rolletolkningen; Maureen Ryan fra The Huffington Post kalte skildringen \xc2\xabfantastisk\xc2\xbb og skrev at \xc2\xabWeavers karisma dominerer\xc2\xbb. Hun ble nominert til bransjepriser som Golden Globe, Primetime Emmy Award og Screen Actors Guild Award for rolleskildringen._NEWLINE_I 2012 hadde hun ogs\xc3\xa5 en liten birolle i skrekkfilmen The Cabin in the Woods, der hun spilte lederen av et underjordisk laboratorium som \xc3\xa5rlig ofrer fem ungdommer for \xc3\xa5 kunne gjennomf\xc3\xb8re et hellig ritual. Hun hadde ogs\xc3\xa5 de kvinnelige hovedrollene i thrillerne Red Lights og The Cold Light of Day. I f\xc3\xb8rstnevnte spilte hun mot Cillian Murphy og Robert De Niro, og hadde rollen som Margaret Matheson, en akademiker som engasjerer seg i overnaturlig aktivitet. Weaver hadde rollen som Jean Carrack i The Cold Light of Day, en \xc2\xabtydelig up\xc3\xa5litelig\xc2\xbb CIA-agent, if\xc3\xb8lge The Telegraph. Weaver fikk gode kritikker for skildringene sine. Roger Ebert og New York Post roste Weavers rolle i Red Lights, mens The Telegraph mente hun gjorde en god jobb i The Cold Light of Day. Variety mente imidlertid at skildringen i sistnevnte film var en av Weavers mindre overbevisende og engasjerende roller. I 2012 spilte hun ogs\xc3\xa5 vampyrdronningen Ciccerus i komedien Vamps._NEWLINE_Hun vendte tilbake til Broadway med skuespillet Vanya and Sonia and Masha and Spike i 2012. Teaterstykket handler om et s\xc3\xb8skenpar som bor sammen, og bes\xc3\xb8ket til den tredje i s\xc3\xb8skenflokken; Weavers rollefigur Masha. Bes\xc3\xb8ket f\xc3\xb8rer til krangel og diskusjon innad i familien, og Masha truer med \xc3\xa5 selge huset s\xc3\xb8sknene bor i. Stykket hadde premi\xc3\xa8re 7. september 2012 i McCarter Theatre i Princeton, New Jersey, og ble en off-Broadway-produksjon kort tid senere. I 2013 ble skuespillet overf\xc3\xb8rt til Broadway. New York Post mente Weaver ytet en svak prestasjon i de f\xc3\xb8rste oppsetningene, men at hun ble betydelig bedre i overf\xc3\xb8ringen til Broadway. Charles Isherwood fra The New York Times var ogs\xc3\xa5 negativ ovenfor Weavers rolletolkning, og mente at \xc2\xabdet atletiske fors\xc3\xb8ket hennes p\xc3\xa5 fysisk humor er litt pinlig\xc2\xbb. I januar 2013 presenterte hun prisen for beste dramaensemble sammen med Alfred Molina under den 19. Screen Actors Guild Award-utdelingen.\n_START_SECTION_\n2014\xe2\x80\x93i dag: Kommende prosjekter\n_START_PARAGRAPH_\nI 2014 gjentok Weaver rollen som Ellen Ripley for videospillet Alien: Isolation. I 2014 og 2015 var flere anmeldere kritiske til skuespillerens sm\xc3\xa5 biroller. Hun spilte dronning Tuya i Ridley Scotts bibelepos Exodus: Gods and Kings fra 2014. Filmen er basert p\xc3\xa5 den bibelske fortellingen om Moses, og tar for seg forholdet hans til den hensynsl\xc3\xb8se faraoen Ramses II. NATT&DAG skrev at \xc2\xabSigourney Weavers trereplikkers gjesterolle nesten [er] en forn\xc3\xa6rmelse mot skuespilleren, som dessuten faller i gruppen av sm\xc3\xa5roller med germanske trekk, der en kan sette sp\xc3\xb8rsm\xc3\xa5lstegn ved castingen.\xc2\xbb I 2015 hadde Weaver en rolle i Neill Blomkamps science fiction-film Chappie, som handler om en robot som f\xc3\xa5r muligheten til \xc3\xa5 v\xc3\xa6re som et ekte menneske. Hun hadde rollen som Michelle Bradley, en forretningskvinne som tror roboten vil v\xc3\xa6re en fare for samfunnet. Flere kritikere mente at Weavers rolle var \xc2\xabunderutnyttet\xc2\xbb, mens Adressa mente hun fikk \xc2\xaboverraskende lite \xc3\xa5 spille p\xc3\xa5\xc2\xbb._NEWLINE_I juni 2015 hadde hun en gjesterolle i TV-serien Penn Zero: Part-Time Hero som den onde tittelrollen i episoden \xc2\xabLady Starblaster\xc2\xbb. Samme \xc3\xa5r dukket hun ogs\xc3\xa5 opp sammen med Liv Ullmann i dokumentarfilmen Jeg er Ingrid, om livet til den svenske skuespilleren Ingrid Bergman. Hun hadde en gjesterolle som turisten Beth Traywick i episodene \xc2\xabFacta Non Verba\xc2\xbb og \xc2\xabAll My Trials\xc2\xbb for den britiske dramaserien Doc Martin. I 2016 hadde Weaver en stemmerolle i animasjonsfilmen Oppdrag Dory, oppf\xc3\xb8lgeren til Oppdrag Nemo, og en gjesterolle i nyinnspillingen av Ghostbusters \xe2\x80\x93 Sp\xc3\xb8kelsesligaen. Hun deltok ogs\xc3\xa5 i dokumentarfilmen The Beatles: Eight Days a Week og i en episode av TV-serien Years of Living Dangerously, om global oppvarming._NEWLINE_I actionfilmen The Assignment fra 2016 spilte Weaver en kirurg som opererer hovedfiguren om til en kvinne. Det \xc3\xa5ret hadde hun ogs\xc3\xa5 en rolle i filmatiseringen av Patrick Ness' barnebok Monsteret kommer. Filmen handler om en gutt som m\xc3\xa5 l\xc3\xa6re seg \xc3\xa5 takle \xc2\xabmonsteret\xc2\xbb, som er frykten for morens d\xc3\xb8delige sykdom. Weaver spilte mot Liam Neeson og Felicity Jones og hadde rollen som guttens krevende bestemor. Hun fikk blandet kritikk for rollen, og Sigurd Vik fra Filmpolitiet skrev at hun \xc2\xabhavner mellom to stoler i rollen som bestemor. Hun blir ikke kj\xc3\xb8lig nok til \xc3\xa5 treffe den stive britiske matriarken, og mestrer heller ikke lunheten n\xc3\xa5r den kreves\xc2\xbb._NEWLINE_I 2017 hadde Weaver en liten gjesterolle i dramakomedien The Meyerowitz Stories, og hun deltok ogs\xc3\xa5 i Neill Blomkamps kortfilm Rakka. Hun spilte hovedskurken Alexandra i Marvels superheltserie The Defenders, som er en fortsettelse av TV-seriene Iron Fist, Luke Cage, Jessica Jones og Daredevil. Serien ble gjort tilgjengelig p\xc3\xa5 Netflix 18. august 2017. Maureen Ryan fra Variety kalte Weavers rolleskildring \xc2\xabelegant og heftig\xc2\xbb og skrev: \xc2\xabWeaver har en nesten overnaturlig evne til \xc3\xa5 f\xc3\xa5 scenene sine til \xc3\xa5 knitre med elektrisitet, uansett hvor forutsigbare rollefigurens feige planer er.\xc2\xbb Marte Hedenstad fra Filmpolitiet var ogs\xc3\xa5 forn\xc3\xb8yd og mente at \xc2\xabSigourney Weaver hever opplevelsen\xc2\xbb. \xc2\xab[Alexandra] er en antagonist med flere lag, med b\xc3\xa5de styrker og svakheter. Weaver er ogs\xc3\xa5 god nok til \xc3\xa5 gj\xc3\xb8re et haltende manus spiselig.\xc2\xbb\n_START_SECTION_\nUtmerkelser\n_START_PARAGRAPH_\nWeaver har mottatt tre Oscar-nominasjoner for prestasjonene i Aliens, I gorillaens rike og Working Girl. Hun har ogs\xc3\xa5 f\xc3\xa5tt sju Golden Globe-nominasjoner, i tillegg til \xc3\xa5 ha vunnet to for skildringene i I gorillaens rike og Working Girl. Weaver innehar en BAFTA-pris for rolletolkningen som Janey Carvey i The Ice Storm, en Saturn Award for innsatsen som Ellen Ripley i Aliens, og \xc3\xa6resprisen \xc2\xabHeroine Award\xc2\xbb fra Scream Awards for innsatsen i science fiction, gr\xc3\xb8ssere og fantasyfilmer. Ellers han hun mottatt tre Primetime Emmy Award-nominasjoner og tre Screen Actors Guild Award-nominasjoner for arbeidet sitt innen fjernsyn, og \xc3\xa9n Tony-nominasjon for skildringen i teaterstykket Hurlyburly. I 1999 ble hun tildelt en stjerne p\xc3\xa5 Hollywood Walk of Fame i Los Angeles. The Telegraph k\xc3\xa5ret Weaver til en av de 34 mest innflytelsesrike kvinnene p\xc3\xa5 film, og skrev at hun \xc2\xabstartet en trend for t\xc3\xb8ffe, kvinnelige actionhelter som vedvarer den dag i dag\xc2\xbb."